
    Er det egentlig så mye galt med maten – eller er det vårt forhold til maten det er noe galt med?


    Aldri har interessen for mat og hvordan maten påvirker oss og våre omgivelser, vært større. Likevel er det stor forvirring og mange myter om hva som er sunt og usunt. Dette er en fortelling om maten – om hvor maten kommer fra, hvilke konsekvenser matproduksjonen har for våre omgivelser, og hvilke funksjoner og effekter maten har i kroppen. Birger Svihus tar for seg temaer som økologisk mat, fare for giftstoffer og miljøgifter i maten, genmodifisering, klima- effekter og spørsmålet om det vil være nok mat i fremtiden. Siste del av boken er dedikert til helseeffekter av maten, der de tre hovedutfordringene i dagens kosthold – fedme, diabetes 2 og hjerte- og karsykdommer – forklares grundig, og bokens innhold kokes ned til gode råd for et sunt kosthold.

     Innledning


    Dette er en fortelling om maten, og det er en fortelling om hva som er de viktigste utfordringene for et sunt og bærekraftig kosthold. En fortelling om mat og næringsvett, med andre ord.


    Det har tatt meg flere år å få denne boken ferdig. Det er ikke bare mangel på tid som er årsaken til dette, men like mye det faktum at matproduksjon er blant de mest komplekse næringer vi har. Produksjon og bruk av mat er både vitenskap og kultur, og griper på både godt og vondt inn i alle deler av vårt samfunn. Det er derfor en stor jobb å lage en sammenhengende fortelling om maten vår. Arbeidet har også vært krevende fordi jeg har gjort mitt ytterste for å tilnærme meg stoffet så nøkternt og fordomsfritt som mulig. Maten er dessverre ikke bare stappet full av ulike ingredienser og tilsetninger, men er forbundet med så mange sterke følelser, irrasjonalitet og forutinntatthet at det kan være vanskelig å finne veien i det ulendte matterrenget. Jeg mener jeg har klart å holde hodet kaldt, men la meg med en gang innrømme en mulig svakhet: Jeg klarer ikke helt å fri meg fra en rotfestet sympati for dem som produserer maten, for bønder og landarbeidere. Som bondegutt har jeg erfart den stoltheten og ærekjærheten som får bonden til å arbeide iherdig fra tidlig om morgenen til sent på kveld for maten vår og gården og slektens ære, uten å tenke så mye på hvor lav timelønnen dermed blir. Og jeg har reist nok rundt i verden til å få brent inn i minnet bilder av svettende og fillete landarbeidere som hakker i den røde jorden under stekende sol, står bøyd over ugresset i endeløse grønnsakåkre eller vasser barføtte i oversvømte rismarker. Jeg vet litt om hva maten koster i form av blod, svette og tårer (men jeg kjenner også den dype gleden av å høste det jorden gir oss).


    Utgangspunktet, i hvert fall i vår rike del av verden, kunne ikke ha vært bedre. Faktum er nemlig at bordet aldri har vært dekket med billigere, mer variert og smakfull mat enn nå. Mens våre forfedre måtte klare seg med lokalproduserte, sesongbaserte matvarer, har vi nå tilgang til alle tenkelige duggfriske matvarer fra hele verden hele tiden. Avstander, geografisk beliggenhet og sesonger er visket ut fra vår matmentale bevissthet i den grad at vi blir sjokkert om vi ikke finner avocado fra Chile eller thailandske scampi på selv det mest avsidesliggende småsted. I Norge har konsumet av det nærmeste vi kommer ekte supermat – de kalorifattige og næringsrike grønnsakene – blitt fordoblet per person bare siden 1950-årene, samtidig som forbruket av det kaloririke og næringsfattige sukkeret er bare to tredjedeler av det det var på det meste i 1979.1 Og det synes. Hjulbeinthet som følge av mangel på vitamin D, oppsvulmet strupe som følge av mangel på jod og manglende tenner som følge av mangel på vitamin C sees ikke lenger. Det rike og varierte kostholdet har utradert de mange mangelsykdommene som før fulgte menneskene som en dyster skygge. Også statistikken forteller samme historie. Vi lever i gjennomsnitt ti år lenger nå enn vi gjorde i 1950-årene.2


    Men dette herlige evigvarende festmåltidet har dessverre den skyggesiden at stadig flere av oss forspiser oss og må forlate festen i ambulanse, med for mye fett både inni og utenfor blodårene og ofte også med skyhøye blodglukoseverdier. Vi får altså rett og slett i oss for mye mat, eller rettere sagt for mye kalorier gjennom det energirike fettet og karbohydratene som maten ofte inneholder rikelig av. Om data fra en helseundersøkelse i Nord-Trøndelag er representative for hele den norske befolkningen, er for eksempel nærmere 80 prosent av menn mellom 40 og 70 år overvektige eller fete.3 Tilsvarende forteller data fra Reseptregisteret at over en million nordmenn går på medisiner for å forebygge hjerte- og karsykdommer, og at 165 000 tar medisiner for å motvirke for høye blodglukosenivåer.4 Det hjelper heller ikke at menneskelig driftighet har sørget for at vi verken trenger å bruke krefter på å komme til festen eller til å ta oppvasken etterpå. I det hele tatt er det få dagligdagse aktiviteter vi ikke i større eller mindre grad har mekanisert oss bort fra, og de få som gjenstår, vil nok snart roboten overta.


    Det enkle og åpenbare faktum er altså at stadig mindre fysisk aktivitet kombinert med stadig billigere og mer fristende kaloririk mat er den åpenbare årsaken til at vi blir syke av maten. Det er altså våre egne ulykksalige valg som er hovedårsaken til de kostholdsrelaterte helseproblemene. Like fullt er det mange som mener matprodusentene og næringsmiddelindustrien har skylden. Det må jo være noe galt med maten siden vi i en ellers kjernesunn tilværelse plages stadig mer av de kostholdsrelaterte sykdommene fedme, diabetes 2 og hjerte- og karsykdommer. Amerikanske Michael Pollan hevder for eksempel i boken In defense of food at skylden ligger hos matindustrien og ernæringsspesialistene, og han mener vi må tilbake til den kosten våre oldeforeldre eller tippoldeforeldre spiste. Til og med urbefolkningers kosthold holdes opp som mal, til tross for at halvparten av befolkningen i slike kulturer ofte dør før de er 35 år.5 Norske Niels Christian Geelmuyden forfekter i boken Sannheten på bordet at maten er forgiftet, og at økologisk mat er løsningen, til tross for at ingen helsedata tyder på at det er tilfellet. Riktignok er det flere som diagnostiseres til å ha kreft nå enn tidligere, men det skyldes mest at vi lever stadig lenger, og at vi er blitt flinkere til å påvise kreft. Andelen av befolkningen som dør av kreft, har faktisk gått ned de siste 20 år.6


    Er det egentlig så mye galt med maten vår sett fra et helsemessig synspunkt, eller er det heller vårt forhold til maten det er noe galt med? Det er dette som er tema for første del av denne boken. En nøktern analyse av moderne matproduksjon og matprosessering viser at det ikke er maten det er noe galt med. Til tross for moderne vitenskapsbaserte produksjonsmetoder er maten minst like næringsrik og sunn som før, og takket være svært grundige kontrollsystemer er det heller ingen grunn til å frykte at maten inneholder helsefarlige stoffer. Tvert imot er det vanskelig ikke å la seg imponere av den kunnskapsutviklingen og driftigheten som har resultert i at det er mye mer mat per person i dag enn for 50 år siden, til tross for at antallet munner å mette er mer enn fordoblet. Landbruksnæringens teknologi- og vitenskapsbaserte bestrebelser for å produsere nok sunn mat bør heller føre til at vi verdsetter maten enda mer enn vi gjør i dag. Et forvrengt bilde av moderne mat og matproduksjon kan nemlig være én faktor som bidrar til et usunt kosthold, nettopp fordi et anstrengt forhold til den maten vi uansett er avhengige av, fører til avmaktsfølelse og fremmedgjøring. Om vi derimot lærer oss å verdsette all den maten som vi er avhengige av for å beholde livet, vil vi kanskje både kaste mindre mat og bruke mer tid og være mer til stede i nytelsen og lykken over å kunne ha glede av den. Selv hverdagsmaten er verdt vår respekt. I Polen finnes det ennå bakere som velsigner hvert brød, sikkert med de mange harde tidene polakkene har gjennomgått opp gjennom historien i minne. Selv melet, planteoljen og sukkeret, disse matvarene som mer enn noen andre har gjort oss fete og syke fordi vi spiser for mye av dem, fortjener vår respekt. De flere meter høye plantestilkene som brukes for sukkerproduksjon har mest sannsynlig blitt hugget for hånd av en lavtlønnet arbeider, og blitt omformet til ren sødmenytelse som følge av sofistikerte kjemiske fabrikkprosesser. Det er ikke sukkeret i seg selv det er noe galt med, det er vår mangel på evne til å begrense inntaket som er problemet. Våre innebygde smakspreferanser, som har guidet oss til overlevelse gjennom hele vår evolusjonære historie, er nemlig blitt uegnede veiledere i en moderne mekanisert verden med billig mat tilgjengelig overalt.


    Det er ikke bare kroppen som kan ta skade av maten. Matproduksjonen er nemlig den viktigste årsaken til at naturen rundt oss i stadig større omfang må vike, og til at nivået av skadelige klimagasser er truende høyt. Vi er altså forpliktet til å ta matens bærekraft med i betraktningen. I en bærekraftig matproduksjon ødelegges ikke naturmiljøet rundt oss, og matproduksjonen foregår slik at jord, vann og andre ressurser ikke brukes opp eller utarmes. Et bærekraftig kosthold er med andre ord et som sørger for at også morgendagens verdensborgere har god og sunn mat å spise. Samtidig krever den globale befolkningsveksten og velstandsøkningen at det produseres stadig mer og bedre mat, noe som gjør det enda vanskeligere å sørge for en bærekraftig matproduksjon. Utfordringen gjøres ikke mindre av at store jordbruksarealer legges under asfalt og betong.


    Hvordan kan vi få til en bærekraftig matproduksjon som samtidig sørger for at det er nok av den sunne og næringsrike maten? Dette er det andre viktige temaet i fortellingen om maten. Den plantebaserte og lokalproduserte maten er uten tvil mest bærekraftig, og bør være et fundament i kostholdet. Men også husdyrprodukter og fisk kan være bærekraftige matvarer hvis de bare produseres på rett måte, og plantebaserte kortreiste matvarer er ikke alltid bærekraftige. Detaljkunnskap om matproduksjonen er med andre ord nødvendig for et bærekraftig kosthold. I tillegg er mange av de bærekraftige plantebaserte matvarene svært fetende uten å bidra med viktige mineraler og vitaminer, og de passer derfor ikke inn i et sunt kosthold for det moderne stillesittende mennesket. Grønnsaker er et eksempel på en matvaregruppe som er både bærekraftig og sunn.


    Et sunt og bærekraftig kosthold er et kosthold som ikke gjør oss syke, og som ikke ødelegger leveforholdene til fremtidige generasjoner. Denne vanskelige balansen er tema for den siste delen av boken. Her diskuteres også hvorvidt offentlige kostholdsråd er godt egnet til å bidra til et sunt og bærekraftig kosthold. Svaret er dessverre nei. Kunnskapen om matproduksjon og matkjemi er for liten i det miljøet som til nå har hatt ansvaret for å utforme rådene for hva vi skal spise, og derfor virker kostholdsrådene ofte mot sin hensikt. Folk rådes til å spise mer kornprodukter og sukkerglinsende bananer til tross for at disse matvarene vil kunne gjøre den fete fetere og den diabetessyke sykere, mens slankende og mikronæringsstruttende grønnsaker og kjøtt ikke fremmes i samme grad som de burde. Den kunnskapen som mangler, finnes først og fremst ved Norges miljø- og biovitenskapelige universitet på Ås, der jeg har mitt virke. Her står maten i sentrum hele veien fra jord til bord, og her er søkelyset rettet mot helsebevarende ernæring, der kunnskap om kvantitativt næringsbehov og fysiologiske og biokjemiske effekter av maten kobles med dybdeforståelse av både matproduksjon, prosessering og matkjemi.


    Lastet med dette solide kunnskapsfundamentet om mat, som er forsøkt kondensert inn mellom denne bokens to permer, vil det bli klart at et plantebasert og kortreist kosthold er det mest bærekraftige, men at de sunneste matvarene for de 50–60 prosentene av befolkningen som trenger å redusere energiinntaket, er grønnsaker, fisk og kjøtt. Og den som vil gjøre sunne og slankende matvalg enkelt, kan følge 13-prosentregelen: Spis variert og prøv å unngå mat med mer enn 13 prosent korn, sukker eller tilsatt fett. God lesning.

  


  
     Kapittel 1.


    Spiselig


    Without food, man can live at most but a few weeks; without it, all other components of social justice are meaningless


    Norman Ernest Borlaug


    Mat har stått i sentrum for menneskelig virke til alle tider. Historisk har kampen for tilværelsen i stor grad vært ensbetydende med kampen for å skaffe nok mat, der vi har slåss både mot naturkreftene og mot hverandre for maten. Det siste halve århundret har imidlertid nordmenn flest kunnet ta det som en selvfølge at det er nok mat på bordet. Som et resultat av økende nasjonal rikdom, vitenskapelige fremskritt i matproduksjonsmetoder og globalisering kan vi ikke bare ta nok mat for gitt, vi kan også ta for gitt at all tenkelig mat er tilgjengelig overalt til enhver tid. Eksotiske frukter, grønnsaker og marine matvarer bugner mot oss i butikken, og vi regner det som en selvfølge at vi alltid skal kunne gå til nærmeste butikk, om vi så er i Jokkmokk, og kjøpe en mango fra Pakistan, en avocado fra Chile, friske knaskesukkererter fra Uganda eller reker fra Thailand. Med kun snaut elleve prosent av inntekten brukt til mat – mindre enn det vi bruker på klær, sko og ting til huset – finnes det heller ikke økonomiske begrensninger i noen særlig grad.1 Vi blar gladelig opp for tomater hvis vi lar oss overbevise om at de smaker en tanke bedre enn vanlige tomater som koster en åttendedel av prisen, og vi demonstrerer dermed de facto at matprisene ikke er for høye. Maten har nemlig aldri vært billigere enn nå.


    Landbruket, som produserer mesteparten av maten, er verdens viktigste arbeidsplass, der nærmere 40 prosent av arbeidsstokken henter sitt beskjedne levebrød.2 Landbruksarbeidere er blant de mest lavtlønte, og landbruksarbeid er blant de mest uoversiktlige og dårligst regulerte av alle yrker. Blant annet er landbruket den desidert viktigste i bruk av barnearbeidere. Nærmere 100 millioner barn gjør helseskadelig arbeid, eller arbeider så mye i landbruket at det går ut over skolegangen.3 I Sør-Europa og USA gjøres en stor del av arbeidet i den arbeidsintensive frukt- og grønnsaksproduksjonen av illegale innvandrere, som gis luselønn og som må finne seg nytt arbeid så fort sesongen er over. Mangel på regulerte arbeidsforhold i det arbeidsintensive landbruket kombinert med internasjonal frihandel bidrar sånn sett til at matprodusentene med den mest kyniske innstillingen til bruk av arbeidere vinner priskonkurransen. Det er altså ikke bare jorden, plantene og dyrene som presses til det ytterste for å skaffe nok og billig mat. Matproduksjonen koster sannsynligvis mer i form av arbeiderens blod, svette og tårer enn noen annen industri. Selv i Norge med sitt familiebaserte landbruk og omfattende subsidiesystem for å øke lønnsomheten, er årslønnen til en gjennomsnittsbonde bare to tredjedeler av lønnen til en industriarbeider,4 og bruk av lavtlønte sesongarbeidere fra Øst-Europa blir stadig mer vanlig. De lave lønningene i landbruket er en viktig årsak til at maten er så billig.


    Tomateksempelet demonstrerer også hvordan matens rolle som kilde til nytelse har overtatt som drivkraft for vår matinteresse. Mens tilstrekkelig og næringsrik mat var et hovedanliggende frem til 1950-årene, står i dag smak og nytelse i sentrum, i en slags kult der kokken er yppersteprest. Og i tråd med god kapitalistisk markedstenkning løper landbruket etter, og fokuserer på smak heller enn mengde eller næringsinnhold. Så lenge maten fremdeles er tilstrekkelig næringsrik, den kan produseres på en bærekraftig måte og det er nok av den, er det ingenting i veien med at mat er blitt ren nytelse, en del av underholdningsindustrien så å si. Men i en slik situasjon er det lett å glemme at det nettopp er behovet for bestemte næringsstoffer i maten som er vår primære drivkraft. Smaken er bare et middel livet har til å sikre at vi har tilstrekkelig motivasjon til å spise. Smaken er livets redskap, kniv og gaffel om du vil, ikke dets mål. Og problemet er nettopp at smak som drivkraft for mat-interessen ikke alltid er forenlig med verken nok og bærekraftig mat eller med sunn mat.


    Hva er mat?


    Men la oss først definere hva mat er. De fleste har intuitive og tillærte oppfatninger, og vil derfor ha ganske klare oppfatninger om hva som er, og hva som ikke er mat. Men er det så enkelt? Vi vet jo at ulike kulturer har ulike definisjoner av hva som er mat. Fridtjof Nansen forteller i På ski over Grønland om hvordan både han og samemedhjelperen kastet seg over en rype de hadde skutt etter at de utsultet hadde kommet over til vestsiden av Grønland. Mens Nansen rev ut innvollene og kastet seg over kjøttet, var samen kun interessert i den næringsrike innmaten, inkludert innvollene. Nye matvarer settes også stadig på bordet og utfordrer vårt syn på hva som er mat. Få ville vel for 25 år siden sagt at tang er mat, mens vi nå gafler i oss ris rullet i tang med stor vellyst. Selv ingredienser som vi i dag med største selvfølge regner som mat, har ikke alltid vært det. I oppveksten syklet jeg inn til min onkel som bodde lenger inne i dalen, og ville gi ham en salat som jeg hadde fått tak i. Han bare ristet på hodet og sa at slik kaninføde spiste han ikke.


    Ikke minst fører nye og mer sofistikerte matprosesseringsmetoder til at vi utfordres i våre oppfatninger om hva som er mat. Et ekstrakt av brunalge brukes i blant annet iskrem, rødfargen i Campari var opprinnelig ekstrakt fra et insekt, og vaniljeessensen er et biprodukt fra treforedlingsindustrien. Rent kjemisk fremstilte stoffer brukes også i stadig økende grad, ofte stoffer som ikke engang finnes i naturen, kunstige søtningsstoffer for eksempel. Denne galopperende utviklingen, der stadig flere ingredienser tas i bruk, inkludert mange tilsetningsstoffer med underlige og urovekkende kjemiske navn som nitritt, tartrazine og etyl-p-hydroksybenzoat, kan bidra til å øke folks fremmedgjøring for maten. Per i dag finnes det over 2500 lovlige tilsetningsstoffer til mat i Europa,5 mens det på den amerikanske Food and Drug Administrations nettside «Everything Added to Food in the United States» er listet opp 3968 tilsetningsstoffer.6 Denne fremmedgjøringen kan gi uheldige folkelige motreaksjoner, ikke minst fordi det bare er et lite mindretall av oss som har tilstrekkelig kompetanse til vurdere hva dette er for noe. Nettopp derfor bombarderes vi av råd fra journalister, kokker og kjendiser om å unngå mat med denne typen tilsetninger. Som nevnt går noen til og med så langt som å påstå at mat som inneholder mange tilsetningsstoffer ikke er mat, og at vi må tilbake til å spise det vår oldemor ville gjenkjent som mat. Det er altså på sin plass å begynne dette kapittelet med å definere mat.


    Vi kan med en gang slå fast at det ikke har noen hensikt å definere mat som det som vi tradisjonelt er vant med å spise. Om vi hadde ført et slikt resonnement til sin logiske konklusjon, ville vi jo ha måttet begrense oss til å definere det vi spiste mens vi ennå levde på savannen som mat: tropiske frukter, stivelsesrike røtter, dyr vi hadde drept, og ett og annet elefantkadaver. Det er nettopp en av våre store evolusjonære fortrinn at vi som sanne altetere stadig har utfordret våre tillærte oppfatninger av hva som kan spises, og dermed klart å etablere oss i mer varierte naturforhold enn noen annen dyreart. Kun Rattus norvegicus kommer i nærheten av mennesket i tilpasningsdyktighet. Folkelige råd som bare å spise det som oldemoren vår ville gjenkjent som mat, blir altså feil. Dersom vi skulle fulgt det rådet, ville vi verken ha spist salat, sushi eller skjell, bare for å nevne noen deilige og sunne matvarer.


    Den motsatte ekstremdefinisjonen vil være å definere alt vi klarer å spise, som mat. Dette er faktisk en mer fornuftig definisjon, i hvert fall om vi legger til et forbehold om at vi ikke skal bli syke som en direkte effekt av spisingen. Problemet er bare at om vi går for denne definisjonen, vil vi for eksempel måtte definere både fjernsyn, sykler, ski, pc, handlevogn, likkiste og Cessna-fly som mat. Alt dette påsto den franske entertaineren Michel Lotito at han hadde spist uten noe som helst ubehag (men han mente at han ble dårlig av å spise bananer og hardkokte egg). Det disse tingene mangler, er næringsverdi, siden de bare passerer rett gjennom fordøyelsessystemet uten å bli fordøyd (selv om små mengder jern og andre mineraler nok vil kunne bli tatt opp). Vi må altså legge til en dimensjon om at maten skal ha ernæringsmessig verdi, altså at den skal inneholde næringsstoffer som karbohydrater, fett, protein, vitaminer eller mineraler om vi skal kunne kalle den mat.


    Mat er altså noe vi normalt kan spise uten å bli syke, og som har ernæringsmessig verdi. Næringsmidler med andre ord. Smak på dette fine ordet, som så krystallklart definerer det vi kaller mat. Maten er et middel til å gi oss næring.


    Fra bondekost til bananer


    Maten, eller næringsmidlene hvis vi skal være mer presise, har altså endret seg radikalt siden oldemors tid. Ikke minst har utvalget av frukt og grønnsaker mangedoblet seg de siste hundre årene som følge av globalisering, teknologiske fremskritt og billig drivstoff. Vår oldemor måtte, dersom hun ikke tilhørte den lille overklassen i byene, i stor grad nøye seg med de lokalproduserte grønnsakene den delen av året de var tilgjengelige, i hovedsak gulrøtter, løk, kålrot og kål, i tillegg til potet. Frukt var det enda mer begrenset tilgang på, og ferske epler, pærer, plommer og bær, som har mye mer begrenset holdbarhet enn grønnsaker, ble bare spist en kort periode på ettersommeren og høsten. I dag bugner butikkene over av både grønnsaker og frukt hele året. Meny oppgir for eksempel å ha 69 typer grønnsaker, 35 typer frukt og 13 typer bær i sin ferskvaredisk, og da er ikke de 14 typene ferske krydderplanter medregnet.7 Det beste vår oldemor kunne håpe på utpå nyåret, var å finne noen innskrumpede kål, kålrot, løk, gulrøtter og potet som tappert hadde holdt ut flere måneder i jordkjellerens mørke, mens fersk frukt og bær kun fantes som et vemodig minne fra i fjor. Min mor, som er født i 1933, forteller at da hun vokste opp på en gård i Rogaland, var erter og potet stort sett de eneste grønnsakene på bordet mellom april og august.


    Utvalget av animalske matvarer har ikke økt like mye som for grønnsaker og frukt, men likevel er det betydelig mer å velge mellom i dag. Det var selvsagt verken thailandske scampi, vietnamesisk pangasiusfilet eller argentinske indrefileter å finne, men selv norske matvarer, som for eksempel ferskt sauekjøtt, melk og egg, var på oldemors tid sesongvare, og sjelden tilgjengelig i januar. Overklassen hadde nok et noe større utvalg, men liten kjennskap til hva som fantes av eksotisk mat, mangel på frysere og lange transporttider gjorde at selv de rike hadde et relativt beskjedent utvalg av mat å velge mellom. Det er fort gjort å glemme hvor ufattelig luksuriøst og variert vårt vestlige kosthold er blitt. Vi spiser ikke som en fransk solkonge, vi spiser betydelig bedre.


    Utvalget av råvarer er altså den viktigste endringen i kostholdet siden oldemors tid. Kravet om stort utvalg betyr klimaødeleggende transport over halve jordkloden og en betydelig større matkasting som følge av at det forventes at alle tenkelige ingredienser alltid skal være tilgjengelig i enhver butikk. Men fra et ernæringsmessig og et nytelsesmessig synspunkt er det store utvalget svært positivt. Tross alt er et variert kosthold en av de to viktige grunnsetningene i et sunt kosthold (den andre grunnsetningen er energibalanse).


    Kjemi og prosessering


    Det er imidlertid ikke bare råvareutvalget som er blitt mye større. Takket være teknologiske nyvinninger og naturvitenskapelig forskning har også antallet salgbare matvarer som kan produseres fra råvarene blitt mye høyere. Frem til slutten av 1800-tallet var fabrikkprosessering lite utbredt, bortsett fra konservering som salting, tørking og fermentering. Riktignok hadde man produsert hvetemel ved å sikte bort den næringsrike skallfraksjonen kli fra hveten helt siden romertiden, og både sukker- og planteoljeekstraksjon fant sted, men omfanget av disse banebrytende (og ernæringsmessig skjebnesvangre) prosesseringene var sterkt begrenset. Dessuten var det ikke før på slutten av 1800-tallet at sikteprosessen ble forbedret som følge av valsemøllas inntog, slik at et enda mer jomfruelig hvitt (og mer næringsfattig) mel ble produsert. Fordi den oljerike frøkjernefraksjonen kim nå kunne fjernes slik at melet fikk mye lengre holdbarhet, bredte denne nye metoden fort om seg. Mye lavere kornpriser som følge av større internasjonal handel, ikke minst fra den nye verdenen i Amerika og Australia, bidro også til at det ble mer økonomisk forsvarlig å fjerne 20–30 prosent av kornet i maleprosessen. Omtrent på samme tid bredte polert ris om seg og erstattet brun ris i Asia, noe som ikke minst var drevet frem av nye og mer effektive poleringsmaskiner importert fra Europa.


    Melsikting, rispolering og renfremstilling av planteoljer og sukker er de viktigste prosessmessige nyvinningene som har skjedd i menneskehetens mathistorie. Det er disse prosessene som i hovedsak har formet den globale moderne matproduksjonen, gjennom alle de nye matvarene det dermed var mulig å produsere med disse billige, lagringsstabile og lettransporterbare varene.


    Men mange andre nyvinninger hadde også stor betydning. Ikke minst gjorde nyvinninger innen kjemi og industrielle kjemiske prosesser at det ble mulig å dele maten opp i sine kjemiske bestanddeler, slik at disse enten kunne spises alene eller tilsettes til annen mat. Etter hvert som den teknologiske utviklingen valset frem, ble det også mulig å bygge molekyler fra bunnen av i fabrikken, slik at maten i enda større grad enn før kunne manipuleres. Rene ingredienser og tilsetningsstoffer la grunnlaget for den matmanipulasjonens tidsalder som vi er midt inni. Resultatet ser vi i butikken i dag, i form av et utall matvarer helt ulike dem som eksisterte før. Frokostblandinger, godteri, kjeks og snacks basert på mel, fett og sukker tilsatt konserveringsstoffer varmebehandles og formes på en innbydende måte i en effektiv ekstruderingsprosess, tilsettes smaks- og fargestoffer, som oftest kjemisk fremstilt, og pakkes i tiltalende pakninger. I stedet for å spise brød eller grøt, kan melet inntas som festlige, fargerike og sukkersøte figurer, gjerne med en smak av jordbær, mango eller bringebær. Det sier seg selv at slike høyteknologiske matvarer ofte inneholder en rekke tilsetningsstoffer. Smak, lukt og farge kommer ofte fra tilsetningsstoffene og ikke maten i seg selv, konserveringsstoffer tilsettes slik at produktene har lang holdbarhet og ikke trenger kjølelagring, og binde- og overflatemidler må til for å holde produktet sammen.


    Det er lett å fordømme slike produkter som juks og skadelig matmanipulasjon som lokker oss til å spise ting vi ikke har godt av. Slike produkter, nettopp fordi de ofte er produsert fra vitamin- og mineralfattige produkter som siktet mel, sukker og oljer, er jo ofte fattige på alt annet enn potensielt fetende energi. Selv om et appellerende utseende og god smak er positivt sett fra et kulinarisk synspunkt, er det også betenkelig at en stor del av tilsetningsstoffene kun har som funksjon å stimulere til kjøp og konsum, nettopp fordi dette ofte er næringsfattig mat som vi ikke bør spise mye av. Det som derimot ikke er riktig, er å skjære all denne maten over en kam og si at denne typen høyteknologiske produkter ikke er mat, slik mange dessverre gjør. Å være imot moderne kjemibasert matproduksjon er like naivt og kontraproduktivt som å være motstander av mobiltelefoner og datateknologi.


    I den grad denne maten er ugunstig, er det ikke prosesseringen eller tilsetningsstoffene som er det fundamentale problemet, men de billige og næringsfattige råvarene som utgjør mesteparten av denne maten: mel, planteoljer og sukker – kombinert med vår svakhet for innbydende matvarer og manipulerende markedsføring.


    Sminket til festmåltid


    De godkjente tilsetningsstoffene har stort sett vist seg å være fullstendig harmløse. Det finnes riktignok forsøk som antyder negative helseeffekter for noen av tilsetningsstoffene, noe som har resultert i kontroverser i vitenskapelige kretser og dermed det urovekkende resultat at noen tilsetningsstoffer er godkjent bare i enkelte land.5 Men kontroversen er kun knyttet til noen få av tilsetningsstoffene, først og fremst kjemisk fremstilte farge- og smaksstoffer, og de aller fleste fagfolk er enige om at tilsetningsstoffene ikke er farlige slik de brukes i maten.


    Vurdert fra et ernæringsmessig og funksjonalistisk synspunkt er det lett å konkludere med at kjemisk fremstilte smaks- og fargestoffer er noe man bør unngå i maten. De bidrar jo ikke til annet enn et høyere konsum av mat som ofte gjør oss fete uten å tilføre oss andre viktige næringsstoffer. Det blir imidlertid for sneversynt å være imot tilsetningsstoffer generelt. En stor del av tilsetningsstoffene har for eksempel svært viktige oppgaver i å konservere og ta vare på maten, noe som blir mer og mer viktig etter som folk flytter til byer og dermed langt bort fra der maten produseres. Konserveringsstoffer bidrar også til mindre kasting av mat.


    Konserveringsstoffene kan deles inn i to grupper. De antimikrobielle stoffene hemmer bakterie- og soppvekst i maten, og de fleste av dem er syrer. E260 er for eksempel eddik, mens E281 er propionsyre, som våre bakterier produserer mye av i tykktarmen. Disse stoffene, som alle har 2 som første siffer, er lite faglig kontroversielle slik de blir brukt i dag, og er derfor ikke noe å være redd for.5 Snarere tvert imot. Nitritt (E249–E252) er for eksempel det eneste effektive middelet mot den dødelige botulismebakterien.


    Den andre gruppen konserveringstilsetninger er antioksidantene (E300–E399), som sørger for at maten ikke harskner, taper farge eller får sine naturlige smaksstoffer ødelagt. Det sier ikke så rent lite om de positive egenskapene til disse stoffene at ti av dem (E300–E309) er ulike varianter av de livsviktige vitaminene C og E. Det har riktignok vært noen kontroverser rundt E320 og E321, men det er likevel stor enighet om at antioksidantene er viktige stoffer som det ikke er grunn til å frykte slik de blir brukt i dag.5


    En vegetarburger vil ofte inneholde flere E-stoffer med 4 som første siffer. Dette er konsistensmidlene, som er viktige for at vegetarburgeren skal henge sammen og ha riktig kjøtt-aktige tekstur. Konsistensmidlene brukes også i en rekke andre prosesserte matvarer, som iskrem, sauser og godteri. De to vanligste av disse stoffene kommer fra norsk natur. Alginat og karrageenan (E400 –E407) er utvunnet fra tang og tare, som trauste norske småbåtskippere høster med trål og grabbe langs norskekysten, og er i likhet med så mange av konsistensmidlene en type fiber. Disse stoffene er altså ikke bare komplett ufarlige, men kan til og med bidra positivt til næringsverdien av maten gjennom å bidra med tarmstimulerende og mettende fiber.


    Tilsetningsmidlene er altså en viktig forutsetning for å kunne produsere et variert utvalg av verdifull mat med lang holdbarhet, og de illustrerer dermed at det ikke er slik at moderne mat med tilsetningsstoffer er det samme som dårlig mat. La meg nevne et eksempel for å illustrere. Fra et bærekraftperspektiv er det ingen tvil om at vi i Vesten bør redusere vårt kjøttforbruk. Problemet er bare at vi er vant til den gode smaken av kjøtt, og det derfor er vanskelig å vende kjøttvanene. Det er ikke lett å lage vegetabilske produkter som fremstår som en biff eller en kyllingfilet, men faktum er at nærmere 40 prosent av alt kjøttet vi spiser, er i form av deiger og farser,8 som er mye lettere å etterligne med vår avanserte kjemi- og prosesskompetanse. Kjøtt er tross alt ikke annet enn teksturert protein i en vannløsning, bundet sammen med bindevev og tilsatt fett, vitaminer, mineraler og smaksstoffer. Alle disse ingrediensene kan hentes fra planteriket eller kjemifabrikken.


    Det er nettopp det som er blitt gjort, ikke minst i USA. Utmerkede burgere, kyllingnuggets, bacon (såkalt facon) og pølser med forbløffende lik konsistens og smak som de animalske originalene selges til matglade amerikanere for en verdi av over en halv milliard dollar årlig.9 Dette hadde ikke vært mulig uten de avanserte moderne prosesseringsmetodene og de mange nyttige tilsetningsstoffene som moderne vitenskap har frembrakt. Konservative romantikere kan gjerne klamre seg til grytene til sin oldemor, men vi andre bør se fremover, ikke bakover, og konsentrere oss om å bruke den kunnskapen vi har på en konstruktiv måte. Slik eksempelet med vegetarkjøtt viser, må vi fortsette redefineringen av hva som er mat for å løse vår tids matutfordringer. Mat er noe som normalt ikke gjør oss syke, og som bidrar med næringsstoffer. Mer konservativ er det ikke nødvendig å være.

